Harry Potter and the Half-Blood Prince

**Harry Potter ja puoliverinen prinssi** on koko Potter-tuotannosta ehkä kaikista tylsin, sillä se on täynnä ällöä teiniromanssia. Siksi itse pelillä on tarinansa osalta jo melko heikot lähtökohdat, sillä en tulisi kuitenkaan välittämään pelin tapahtumista suurimmalta osin. Kohokohdat ovat nannaa, mutta ne ovat harvoja ja valittuja. Pelillisesti jatketaan aika pitkälti Feeniksin killan lenkkareissa.

## Kutakuinkin jo nähty

Jälleen Potterin tehtävänä on ravata Tylypahkan koulun nurmia ja käytäviä, härnätä opettajia, blästiä luihuisia sekä leviteltävä teinihormoonejaan. Tehtävät eivät poikkea edeltäjästä kovin paljoa, joskin sivutehtävät eivät sisällä yhtä paljon luuttuamista. Tatin liikkeillä tehdään yhä erilaisia loitsuja kuten levitointia ja puskuloitsuja. Koulussa navigointi on entistäkin helpompaa, sillä Melkein-päätön Nick liitää Harryn edellä siihen suuntaan, missä seuraava etappi on. Koulu itsessään ei ole yhtä mielenkiintoinen kuin ennen, sillä viittauksia ei kylvätä läheskään samoissa määrin edeltäjään verrattuna.

Pelillä on kaksi minipeliä, joiden läsnäolo tekee pelistä tarpeeksi erilaisen Feeniksin kiltaan. Jo tarinan aikana Harry osallistuu säännöllisesti Horace nimisen opettajan taikajuomakursseille ja myös kilpailee kauan sitten unohdetussa huispauksessa. Liemien keittely perustuu nopeaan ohjeidenlukutaitoon sekä raaka-aineiden lorautusnopeuteen. Liian nopea tai liian hidas kallistaminen tuottaa ei toivottuja sivuvaikutuksia kuten käryä ja mustumista. Minipeli on oikeastaan varsin hauska, etenkin kun yrittää suoriutua viiden tähden oppilaana.

Huispaus on edelleen vain sirpin perässä pörräilyä, joka tälläkin kertaa on toteutettu ilmassa leijailevien renkaiden läpi syöksynä. 100% läpipeluuta haaveileville mukana on kuitenkin varsin tuju twisti. Riippuen mistä kohtaa rengasta syöksyy läpi, saa eri määrän pisteitä. Ollakseen viiden tähden oppilas, on toisinaan onnistuttava lävistämään renkaat suoraan niiden keskeltä monta kertaa putkeen, jotka moninkertaistavat pisteitä combon muodossa. Joskus renkaiden määrä on varsin eläimellinen ja muistan repineeni hiuksia muutamaan otteeseen, sillä aina reaktionopeus ei riitä, vaan reitti on opeteltava ulkoa. Itse pääjuonessa pisteistä ei niinkään tarvitse välittää, mutta huispaus vie törkeän suuren määrän kokonaispelistä ollakseen vain samaa lentelyä hiukan eri reiteillä.

100% läpipelaajien kiusaksi pelissä on vielä vaadittavaa grindailua, sillä kerätäkseen kaikki peliin piilotetut "kilvet", on eri huonekaluja taikablästiessä kerättävä myös pikkukilpiä, jotka muodostavat tarpeeksi kerrytettynä loput kilvistä. Peli on kuitenkin sen verran lyhyt, että minikilpiä on grindattava pelin jälkeen rutkasti, jotta saa ihanan 100% läpäisyn tavoitettua. Valitettavasti siitä ei palkita juuri mitenkään Feeniksin kiltaan nähden, joten se on osittain yhtä tyhjän kanssa. Harmillisesti Puoliverinen prinssi on siis enemmän tarkoitettu pikaiseksi läpäisyksi, jonka ohella voi keskittyä liemien keittelyyn, muttei sitten sen enempää.

## Kokkailumusaa

Itselle puoliverisestä prinssistä musiikillisen annin osalta jäi lähinnä mieleen taikaliemien taustamusiikki. Tämä ei tosin ole ihme kun ottaa huomioon, montako eri juomaa on keiteltävänä ja kuinka monen yrityksen takana hyvät pisteet ovat.